Bratislava 1. september (TASR) - Slovenskí politici sa pri sporoch s Maďarskou republikou, ale aj v ďalších prípadoch málo odvolávajú na ústavu. Pre TASR to uviedol politológ Rastislav Tóth.
"Odvolávajú sa skôr na svoje programy, alebo na programové vyhlásenie vlády," povedal. "Prax ukazuje, že politici vnímajú ústavu ako nevyhnutný dokument, ale nie ako základný," dodal Tóth.
Ak sa má stať z ústavy národný symbol, mali by sa ňu viac opierať. "Mali by ju dodržiavať, v praxi z nej vychádzať, ale aj o tom hovoriť," upozorňuje Tóth. Tvrdí, že ak by sa dnes robil prieskum verejnej mienky napríklad o tom, čo je v preambule ústavy, "asi by nedopadol dobre".
Základný zákon štátu je podľa Tótha v povedomí občanov ako národný symbol najmä v demokratických krajinách s dlhou tradíciou ústavnosti. "Československá ústava v prednovembrovom období nebola dôležitá," uzavrel politológ.